**PERETERAAPIA TEENUSE RAAMLEPING**

*Lepingu sõlmimise kuupäev digitaalallkirjas.*

**Tapa Vallavalitsus (75033477)**,edaspidi nimetatud *tellija*, keda põhimääruse alusel esindab vallavanem Riho Tell, ja

**… (….)**,edaspidi nimetatud *teenuse osutaja*, keda …. alusel esindab ….,

edaspidi koos nimetatud *pooled* või eraldi *pool*, sõlmisid raamlepingu (edaspidi *leping*) alljärgnevas:

1. **ÜLDISED TINGIMUSED**
   1. Leping on sõlmitud alla lihthanke piirmäära jääva väikehankemenetluse „Pereteraapia teenuse pakkumine Tapa vallas“ tulemusena.
   2. Teenuse osutaja suhtleb tellija esindajatega eesti keeles. Kõik lepinguga seotud dokumendid vormistatakse eesti keeles.
   3. Kõik lepingu tõlgendamisest või täitmisest tulenevad vaidlused püütakse lahendada poolte vaheliste läbirääkimiste teel. Kokkuleppe mittesaavutamisel lahendatakse vaidlus Harju Maakohtus vastavalt Eesti Vabariigis kehtivatele õigusaktidele. Lepingule kohaldatakse Eesti õigust.
   4. Lepingus toodud mõisted ja pealkirjad on mõeldud lepingu sisu edasiandmiseks. Vastuolu korral mõiste või pealkirja ja sisu vahel lähtutakse sisust. Vastavalt kontekstile viitavad lepingus ainsuses toodud sõnad ka mitmusele ja vastupidi.
   5. Käesolev lepingu dokument ei ole konfidentsiaalne ning kuulub avalikustamisele avaliku teabe seaduse alusel, kuna teave on loodud avalikke ülesandeid täites. Ülejäänud lepingu dokumentides sisalduv informatsioon on konfidentsiaalne ja pooled kohustuvad seda kolmandatele isikutele mitte avalikustama, kui lepingu pool on teistele pooltele sellest kirjalikult teada andnud ning tegemist on teabega, mis tuleb tunnistada asutusesiseseks kasutamiseks avaliku teabe seaduse alusel (ärisaladus, isikuandmed, turvaandmed vms).
   6. Leping on koostatud elektrooniliselt ja allkirjastatud digitaalselt. Lepingu mõlemale poolele jääb mõlema Poole digitaalse allkirjaga lepingu fail.
   7. Lepingul on selle allkirjastamisel järgmised lisad:
      1. Lisa 1 – Teenuse kirjeldus;
      2. Lisa 2 – Pakkumuse tabel
      3. Lisa 3 – Aruande vorm.
2. **LEPINGU OBJEKT** 
   1. Lepingu objektiks on teenuse osutaja poolt Tapa valla elanikele pereteraapia teenuse osutamine vastavalt lepingus ja lisas 1 toodud tingimustele (edaspidi *teenus*).
   2. Teenuse osutaja osutab teenust Tapa Vallavalitsuse lastekaitsespetsialistide poolt hinnatud ja lastekaitseseaduse § 26 järgi abivavatele lastele ja nende peredele (edaspidi *klient*) laste ja perede heaoluspetsialisti (edaspidi *suunaja*) suunamise alusel.
   3. Kliendiga kokkuleppel võib teenuse osutamine toimuda teenuse osutaja asukohas aadressil …..
   4. Teenuse osutamisel juhindub teenuse osutaja lisaks käesolevale lepingule õigusaktidega teenusele sätestatud nõutest.
   5. Teenuse osutaja võib pakkuda klientidele vastavalt vajadusele ja kokkuleppel kliendiga (kliendi tellimusel ja rahastamisel) ka muid käesoleva lepinguga hõlmamata teenuseid vastavalt teenuse ostuaja kehtivale hinnakirjale. Tellija selliseid tellimusi ei rahasta.
3. **LEPINGU MAHT ja HANKELEPINGUTE SÕLMIMINE**
   1. Väikehanke „Pereteraapia teenuse pakkumine Tapa vallas“ tulemusel sõlmitud raamlepingute kumulatiivne maksimaalne rahaline maht raamlepingute kehtivusaja jooksul ehk nende alusel sõlmitavate hankelepingute maksimaalne kogumaksumus on 15 000 eurot ilma käibemaksuta.
   2. Tellija ei ole kohustatud tellima teenust kogu raamlepingute kumulatiivne maksimaalne rahaline mahu ulatuses ega ainult raamlepingu alt.
   3. Lepingu tegelik maksumus kujuneb vastavalt lepingu kehtivuse ajal tellitud ja tegelikult osutatud teenuste mahule ning teenuse osutaja lisaks 2 olevale hinnakirjale, kuid ei saa olla suurem kui eeltoodud maksimaalne rahaline maht.
   4. Teenuse osutaja osutab teenust vaid tellija igakordse tellimuse alusel. Tellija teeb tellimusi vastavalt vajadusele. Tellija ei ole kohustatud raamlepingu alt tellimusi tegema ega taga teenuse osutajale kindlat klientide arvu.
   5. Teenuse osutaja ei ole kohustatud lepingu alusel esitatud tellimust täitma, kui tellimust ei ole konkreetsel hetkel võimalik täita lepingu tingimustel, kuna näiteks puudub vaba terapeut vmt juhud.
   6. Kui teenuse osutaja nõustub lepingu alusel esitatud tellimuse täitma, siis seda loetakse hankelepingu sõlmimiseks. Hankelepinguna käsitletakse lepingu alusel tellija igakordse tellimuse alusel osutatud teenust. Teenuse osutaja kohustub tellimusi täitma vastavalt lepingus sätestatud tingimustele, sh lepingu sõlmimisel pakutud ühikhinnad, teenuse osutamise asukohad, teenuse osutamise alustamise tähtaeg jmt.
4. **TEENUSE TELLIMISE KORD**
   1. Suunaja suunab kliente teenusele sotsiaalseadustiku üldosa seaduse, sotsiaalhoolekande seaduse ja teise Eesti Vabariigi õigusaktide (sh kohaliku omavalitsuse sotsiaalteenuste osutamist reguleerivad määrused) alusel antavate haldusaktidega. Teenuse vajadus, iseloom ja maht määratakse lähtuvalt iga kliendi individuaalsest vajadusest teenusele suunamise haldusaktis.
   2. Teenuse tellimiseks esitab suunaja teenuse osutaja kontaktisiku e-postiaadressile teenuse tellimuse, mis sisaldab konfidentsiaalset infot vähemalt teenust vajava kliendi, teenuse iseloomu, teenuse osutamise koha ja teenuse vajaduse mahu kohta. Teenuse tellimiseks teenuse osutajalt peab klient ja/või tema seaduslik esindaja olema andnud nõusoleku.
   3. Teenuse osutaja kohustub vastama tellija tellimusele hiljemalt ühe nädala jooksul. Teenuse osutaja peab vastuses kinnitama tellimuse täitmise või teatama, et tal ei ole võimalik tellimust täita. Kui teenuse osutaja ei vasta tellijale tahtaegselt, siis on tellijal õigus tellimus tühistada.
   4. Teenuse osutamisega nõustumisel on teenuse osutaja kohustatud tagama teenuse osutamise alustamise hiljemalt ühe kuu jooksul tellimuse saamisest. Kui teenuse osutaja ei alusta teenuse osutamist kokku lepitud ajal, siis on tellijal õigus tellimus tühistada.
   5. Kui teenuse osutaja kinnitab tellimuse täitmist, siis kohustub teenuse osutaja oma vastuses tooma välja vähemalt teenuse osutamise võimalikud ajad ja teenust vahetult osutava terapeudi andmed.
   6. Teenuse osutaja vastuse alusel suunaja kinnitab e-kirja teel tellimuse tegemise ehk hankelepingu sõlmimise ning vajadusel täpsustavad pooled tellimuse täitmiseks vajalikud muud andmed.
   7. Teenuse osutaja osutab teenust tellimusega kokku lepitud ulatuses ja mahus. Kui tegelik teenuse vajadus on suurem, kui tellimuses kokku lepitud, siis kohustub teenuse osutaja kooskõlastama täiendava mahu alusel teenuse osutamise eelnevalt suunajaga.
   8. Tellija ei tasu tellimusest kõrvale kalduvate teenuste osutamise eest, kui tellimuse muudatust ei ole eelnevalt suunajaga kooskõlastatud. Kooskõlastamata lisakohtumiste eest tellija ei tasu.
5. **LEPINGU HIND ja ARUANDLUS** 
   1. Tellija maksab teenuse osutajale nõuetekohase teenuse osutamise eest tasu tehtud tellimuste alusel ostutatud teenuste eest vastavalt teenuse osutaja lisaks 2 olevale hinnakirjale. Tellija ei maksa lisas 1 kirjeldatud teenuste eest teenuse osutajale muid tasusid ega hüvitisi, kui lepingu lisas 2 kokku lepitud.
   2. Tellija tasub üksnes nendele klientidele teenuse osutamise eest, kellele teenuse osutamine on lepingu kohaselt tellimusega kokku lepitud.
   3. Lepingu kehtivuse ajal kehtivad muutumatult lepingu sõlmimiseks esitatud lisas 2 märgitud teenuse ühikhinnad.
   4. Lisas 2 toodud teenuse tunnihinnad sisaldavad otsest klienditööd ja teenusega seotud otseseid ja kaudseid kulusid (st nende eest ei esitata eraldi arvet), milleks on muuhulgas teenuse osutamisega seotud materjalid, töövahendid, transport, eel- ja järeltöö (sh dokumenteerimine), nõustamise kokkuvõtte koostamine, aruannete koostamine, vajaduse korral lisatundide kooskõlastamine ja kliendi teenusele suunanud laste ja perede heaoluspetsialisti või tema asendaja nõustamine kliendi abistamist puudutavates küsimustes juhul, kui sellise nõustamise aeg jääb alla 1 akadeemilise tunni nädalas.
   5. Kliendi abistamiseks korraldatud võrgustikukohtumistel osalemise eest ja lastekaitsespetsialisti nõustamise eest rohkem kui 1 akadeemiline tund nädalas makstakse tasu 50% lisas 2 näidatud teenuse osutaja asukohas teenuse osutamise tunnihinnast.
   6. Terapeudi teenuse osutamise kohta sõiduks kuluva aja eest eraldi tasu ei maksta.
   7. Tellija tasub tegelikult osutatud teenuste ehk toimunud nõustamiste eest. Kliendil on õigus nõustamisest loobuda või taotleda aja muutmist kuni 48 tundi enne määratud aega. Hilisema etteteatamise korral või teenusele mittetulemisel tasub tellija 30% lisas 2 toodud tunnihinnast.
   8. Teenuse osutaja peab pidama teenuse osutamise kohta arvestust ja koostama iga kliendi kohta aruande lisas 3 toodud vormis.
6. **MAKSETINGIMUSED**
   1. Tellija ei tee ettemaksu. Tasu arvestamine ja tasumine toimub kuupõhiselt selliselt, et eelmisel kuul osutatud teenuste eest tasutakse järgmisel kuul.
   2. Tasu arvestamiseks esitab teenuse osutaja tellijale lepingu lisaks 3 olevas vormis töötundide arvestuse aruande eelneval kuul osutatud teenuse kohta. Tellija kohustub aruande üle vaatama ja teatama selle kinnitamisest või andma tähtaja aruandes puuduste kõrvaldamiseks hiljemalt 5 tööpäeva jooksul aruande saamisest.
   3. Tasu nõudmiseks esitab teenuse osutaja kinnitatud aruande alusel eelmisel kuul osutatud teenuse eest tellijale arve, mille tellija kohustub tasuma arvel näidatud tähtaja jooksul, mis ei tohi olla lühem kui 14 kalendripäeva arve esitamisest.
   4. Arve tuleb esitada masintöödeldaval kujul, e-arvena, mis vastab Eesti Pangaliidu standardile ja Rahandusministri 11.04.2017 määrusele nr 24 „Masintöödeldava algdokumendi juhendi kehtestamine“. Arve loetakse esitatuks selle tellija arvete halduskeskkonda (Omniva) laekumise kuupäevast. Arve muus vormis kui e-arvena saatmisel ei loeta arve tellija poolt kätte saaduks kuni arve puuduste kõrvaldamiseni.
7. **TELLIJA ÕIGUSED JA KOHUSTUSED**
   1. Tellijal on õigus:
      1. saada mõistliku aja jooksul teenuse osutajalt informatsiooni teenuse osutamise käigu kohta;
      2. anda teenuse osutajale vajadusel lepingu täitmise käigus täiendavaid ja/või täpsustavaid juhiseid teenuse osutamiseks;
      3. nõuda teenuse osutaja poolt vahetult teenuse osutamisele kaasatud füüsilise isiku eemaldamist teenuse vahetult osutamiselt, kui isik ei vasta lisas 1 sätestatud nõuetele või teenuse osutaja ei esita tõendeid isiku vastavuse kohta.
   2. Tellija kohustub:
      1. andma teenuse osutajale teenuse osutamiseks vajalikku teavet, andmeid ja dokumente;
      2. teavitama teenuse osutajat nii lepingu sõlmimisel kui ka lepingu täitmise käigus asjaoludest, mis mõjutavad või võivad mõjutada teenuse osutamist teenuse osutaja poolt;
      3. andma teenuse osutajale kirjalikult taasesitatavas vormis juhiseid teenuse osutamiseks, kui teenuse osutaja neid nõuab;
      4. maksma lepinguga kooskõlas osutatud teenuse eest teenuse osutajale lepingus sätestatud tasu;
      5. teavitama teenuse osutajat teenuse osutamist oluliselt mõjutavatest asjaoludest võimalikult aegsasti või viivitamatult nende ilmemisel ja pakkuma omalt poolt lahendusi võimalike takistuste likvideerimiseks või nende mõjude leevendamiseks;
      6. tegema teenuse osutajaga igakülgset koostööd lepinguga seatud eesmärkidest lähtuvalt.
8. **TEENUSE OSUTAJA ÕIGUSED JA KOHUSTUSED**
   1. Teenuse osutajal on õigus:
      1. määrata kindlaks teenuse osutamise kord ja viis, arvestades tellija juhiseid;
      2. saada teenuse osutamise eest lepingus kokkulepitud tasu;
      3. saada tellijalt teenuse osutamiseks vajalikku lähteandmeid, informatsiooni ja juhiseid.
   2. Teenuse osutaja kohustub:
      1. tagama, et teenust vahetult osutav isik vastaks lisas 1 toodud nõuetele;
      2. osutama teenust parimal võimalikul viisil, lähtudes teenuse osutamisel tellija poolt edastatud informatsioonist ja dokumentidest, kehtivatest õigusaktidest, teenuse eesmärkidest ja oma erialastest teadmistest;
      3. teavitama viivitamatult tellijat asjaoludest, mis mõjutavad või võivad mõjutada oluliselt kokkulepitud teenuse osutamist või sunnivad teenuse osutajat saadud juhistest kõrvale kalduma või võivad ajendada tellijat muutma teenuse osutamiseks antud juhiseid;
      4. hoidma saladuses talle teenuse tegemise käigus teatavaks saanud isikuandmeid ning täitma isikuandmete töötlemise nõudeid;
      5. tegema tellijaga igakülgset koostööd tellija huvist ja eesmärkidest lähtuvalt.
9. **ISIKUANDMETE TÖÖTLEMINE**
   1. Teenuse osutaja on kohustatud klientide isikuandmete töötlemisel järgima 27. aprilli 2016 Euroopa parlamendi ja nõukogu määrust (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) ning sellega reguleerimata küsimustes isikuandmete kaitse seadust (edaspidi IKS), avaliku teabe seadust ja muid asjassepuutuvaid õigusakte.
   2. Teenuse osutaja töötleb isikuandmeid üksnes lepinguga kokkulepitud ülesannete täitmiseks ning töötleb isikuandmeid seni, kuni see on minimaalselt vajalik lepinguga antud ülesannete täitmiseks.
   3. Pooled ei avalda lepingu täitmise käigus teatavaks saanud isikuandmeid kolmandatele isikutele ilma teise lepingupoole kirjaliku nõusolekuta, välja arvatud juhul, kui teabe avaldamise kohustus tuleneb seadusest.
   4. Teenuse osutaja rakendab isikuandmete turvalisuse tagamiseks volitamata töötlemise vastu asjakohaseid tehnilisi, organisatsioonilisi ja korralduslikke meetmeid. Teenuse osutaja rakendab meetmeid selliselt, et isikuandmete töötlemine vastab üldmääruse nõuetele ja tagatakse andmesubjekti õiguste kaitse.
   5. Teenuse osutaja täidab andmekaitsealaseid ja infoturvet puudutavaid õigusakte ja muid eeskirju, et vältida kolmandate isikute juurdepääs teenuse osutamise käigus teatavaks saanud isikuandmetele, samuti isikuandmete kaitseks juhusliku või tahtliku volitamata muutmise, juhusliku hävimise, tahtliku hävitamise, avalikustamise jms eest.
   6. Muuhulgas tagab teenuse osutaja isikuandmete kaitseks järgmise:
      1. isikuandmete töötlemiseks tema poolt lepingu täitmisesse kaasatud füüsilistelt isikutelt on võetud konfidentsiaalsuskohustus ning nad kohustuvad säilitama mis tahes isikuandmete konfidentsiaalsuse ka pärast käesoleva lepingu ning töösuhte lõppu;
      2. isikuandmete töötlemise eest vastutavad töötajad on teadlikud ning järgivad isikuandmete töötlemise nõudeid ja õigusakte ja töötlevad isikuandmeid ainult lepingu täitmiseks;
      3. isikuandmetele on juurdepääs üksnes nendel töötajatel, kellel on seda vaja tööülesannete täitmiseks seoses lepingust tulenevate teenuse osutaja kohustuste täitmisega.
10. **LEPINGU MUUTMINE**
    1. Lepingut võib muuta poolte kokkuleppel. Muudatused ja täiendused lepingule on kehtivad, kui need on sõlmitud kirjalikult ja alla kirjutatud poolte volitatud esindajate poolt.
    2. Lepingut muuta sooviv pool esitab muudatusettepanekud teisele poolele kirjalikult. Muudatusettepanek peab olema põhjendatud. Teine pool on kohustatud nimetatud ettepaneku läbi vaatama ja ettepaneku esitanud poolele kirjalikult vastama hiljemalt 14 kalendripäeva jooksul arvates ettepaneku saamisest. Ettepaneku mitterahuldamise otsus peab olema põhjendatud.
    3. Kui pooled jõuavad lepingu muutmise või täiendamise suhtes kokkuleppele, loetakse muudatus või täiendus edaspidi lepingu lahutamatuks lisaks.
    4. Eesti Vabariigi õigusaktide muutmisest tulenev vastuolu mõne käesoleva lepingu sättega ei mõjuta ülejäänud lepingu kehtivust. Lepingupooled kohustuvad vastastikusel kokkuleppel seadusega vastuolus oleva kokkuleppe viima kooskõlla kehtiva seadusega.
11. **LEPINGU KEHTIVUS ja LÕPPEMINE**
    1. Leping jõustub ja loetakse sõlmituks selle allkirjastamisel mõlema poole poolt (lepingu sõlmimise päev on viimase digitaalallkirja andmise päev) ja kehtib kuni 31.12.2024 või kuni raamlepingute kumulatiivse maksimaalse rahalise mahu täitumiseni, kui see saabub varem. Prognoositavast summa täitumisest ja lepingu ennetähtaegsest lõppemisest teavitab tellija teenuse osutajat ette vähemalt kaks kuud enne lõppemist.
    2. Leping lõpeb lepingu kehtivusaja möödumisel või lepingu ennetähtaegsel ühepoolsel ülesütlemisel või lepingust taganemisel võlaõigusseaduse ja/või käesoleva lepingu alusel.
    3. Lepingu võib ennetähtaegselt lõpetada poolte kokkuleppel.
    4. Pooltel on õigus leping ühepoolselt ennetähtaegselt kirjaliku avaldusega üles öelda, kui teine pool oluliselt rikub lepingut.
    5. Mõjuvaks põhjuseks, mida loetakse oluliseks lepingu rikkumiseks, mil tellijal on õigus leping ühepoolselt lõpetada on muuhulgas:
       1. teenuse osutaja korduvalt ei vasta tellija tellimuste e-kirjadele;
       2. teenuse osutaja ei ole kontrollinud terapeutidel lastekaitse seaduse §-s 20 toodud asjaolude puudumist või selgub, et teenuse osutaja on võimaldanud lastega töötada terapeutidel, kellel esinevad lastekaitse seaduse §-s 20 toodud asjaolud;
       3. teenuse osutaja on jätnud tellijaga kooskõlastamata terapeutide vahetuse või uute terapeutide kaasamise või ei esita tellijale andmeid, mis võimaldab kontrollida teenust vahetult osutavate terapeutide vastavust lisas 1 toodud nõuetele;
       4. teenuse osutaja pole võimeline täitma lepingut ega suuda anda usaldusväärset tagatist lepingust tulenevate kohustuste nõuetekohase täitmise kohta tellija määratud mõistliku tähtaja jooksul.
    6. Oluliseks põhjuseks, mil teenuse osutajal on õigus leping ühepoolselt lõpetada on, kui tellija on alusetult viivitanud arve tasumisega üle 30 kalendripäeva maksetähtaja saabumisest.
    7. Tellijal on õigus igal ajal leping üles ütelda, teatades sellest teenuse osutajale ette kaks kuud.
12. **TEATED** 
    1. Lepinguga seotud teated peavad olema esitatud kirjalikus või sellega võrdsustatud elektroonilises vormis, välja arvatud juhtudel, kui sellised teated on informatsioonilise iseloomuga, mille edastamisel teisele poolele ei ole õiguslikke tagajärgi.
    2. Informatsioonilist teadet võib edastada vabas vormis telefoni või e-posti teel lepingus nimetatud kontaktisikule. Operatiivset tegutsemist nõudvate tegevuste korral edastavad tellija esindaja või teenuse osutaja esindaja teate telefoni teel.
    3. Kirjalikud või sellega võrdsustatud elektroonilises vormis teated edastatakse teisele poolele tema lepingus või äriregistris märgitud ametlikule e-postiaadressile digitaalselt allkirjastatuna või posti teel tähitud kirjaga lepingus või äriregistris märgitud ametlikule asukoha aadressile või antakse üle allkirja vastu. Ühe poole teade teisele poolele loetakse kättesaaduks, kui teade on saadetud ametlikule e-posti aadressile ning sellest on möödunud üks tööpäev või postiaadressile ning sellest on möödunud 4 tööpäeva, v.a juhul, kui teine pool on teate kättesaamist e-posti teel varasemalt kinnitanud või kättesaamist allkirjaga kinnitanud.
13. **KONTAKTISIKUD**
    1. Tellija kontaktisikuks lepingu täitmisega seotud küsimustes on Tapa Vallavalitsuse laste ja perede heaoluspetsialist ….
    2. Tellija kontaktisikuks ja esindajaks klientide teenusele suunamisel ja vastavate suunamiste alusel aruannete kinnitamisel on Tapa Vallavalitsuse laste ja perede heaoluspetsialisti ametikohale nimetatud teenistuja …..
    3. Teenuse osutaja kontaktisikuks ja esindajaks on ……..
14. **POOLTE ANDMED ja ALLKIRJAD**

|  |  |
| --- | --- |
| **Tellija:** | **Teenuse osutaja:** |
|  |  |
| (allkirjastatud digitaalselt) | (allkirjastatud digitaalselt) |

Lisa 3 – aruande vorm

Pereteraapia teenus aruanne

|  |  |  |  |  |
| --- | --- | --- | --- | --- |
| Kuupäev | Teenust saanud isiku ees- ja perekonnanimi | Teenuse maht | Teenuse sisu kokkuvõte | Suunaja |
|  |  |  |  |  |
|  |  |  |  |  |
|  |  |  |  |  |